[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 12.1.2009

COM(2008) 914 окончателен

2007/0098 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ съгласно член 251, параграф 2, втора алинея от Договора за ЕО относно

общата позиция на Съвета относно приемането на Регламент на Европейския парламент и Съвета за установяване на общи правила относно условията, които трябва да бъдат спазени за упражняване на професията на автомобилен превозвач

2007/0098 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ съгласно член 251, параграф 2, втора алинея от Договора за ЕО относно

общата позиция на Съвета относно приемането на Регламент на Европейския парламент и Съвета за установяване на общи правила относно условията, които трябва да бъдат спазени за упражняване на професията на автомобилен превозвач

1. КОНТЕКСТ

Дата на предаване на предложението на Европейския парламент и на Съвета (документ COM(2007)263 окончателен — 2007/0098COD): | 23 май 2007 г. |

Дата на становището на Европейския икономически и социален комитет: | 16 януари 2008 г. |

Дата на становището на Европейския парламент на първо четене: | 21 май 2008 г. |

Дата на предаване на измененото предложение: | 13 юни 2008 г. |

Дата на приемане на общата позиция: | 9.1.2009 |

2. ЦЕЛ НА ПРЕДЛОЖЕНИЕТО НА КОМИСИЯТА

Целта на предложението е да се установят общи правила относно условията, които трябва да бъдат спазени за упражняване на професията на автомобилен превозвач. Предложението цели замяната на Директива 96/26/ЕО с нов регламент, за да се постигне по-добро хармонизиране и да се насърчи по-лоялната конкуренция между превозвачите в рамките на вътрешния пазар.

3. КОМЕНТАРИ ОТНОСНО ОБЩАТА ПОЗИЦИЯ

3.1. Общи коментари относно общата позиция

Два елемента бяха в центъра на дискусиите в Съвета. Първо, процедурата, която компетентните органи трябва да следват в случай на нарушения, категоризирани като „най-тежки нарушения“ и включени в ново приложение ІІІ. Второ, електронният регистър, който трябва да въведат държавите-членки, неговата архитектура и съдържание, както и сроковете за осъществяване на взаимна връзка и въвеждане на данни.

3.2. Подробни забележки от страна на Комисията

Общата позиция включва много от измененията от Европейския парламент на първо четене (8, 9, 10, 11, 12, 13, 108, 16, 17, 18, 19, 20, 23, 24, 26, 29, 30, 32, 38, 39, 43, 45, 48, 49, 56, 61, 65, 67, 68, 69, 74, 75, 76, 77, 79, 81, 82, 83, 85, 89, 90, 91, 92, 93, 94, 97 и 98). Всички тези изменения са приемливи за Комисията.

Други изменения са включени отчасти (35, 36, 44, 62, 80) или с променени крайни срокове (73, 88, 100 и 101). В общата позиция вече са включени и следните разпоредби:

- определението за връзката между ръководителя на транспортната дейност и предприятието (21) и изискването ръководителят да пребивава в ЕС (22, 25);

- относно външния ръководител (член 4, параграф 2): в общата позиция се възприема идеята да се даде възможност на държавите-членки да позволяват общ парк от 50 моторни превозни средства на външен ръководител и да намаляват тази стойност, но не и възможността да не въвеждат такова ограничение (109); в общата позиция също така се преформулира условието за независимост на външния ръководител (28);

- процедурата вследствие на най-тежките нарушения, както е посочено в приложение ІІІ (40, 41, 42); общата позиция предвижда сходна процедура, но не включва крайни срокове относно приемането на списък на нарушенията, както се предлага от Парламента, нито комитетската процедура за приемането на приложение ІІІ;

- възможността държави-членки да освобождават лица с известен трудов стаж от изпита (52); в общата позиция обаче се изисква по-продължителен трудов стаж (15 години, член 8а нов);

- приложение ІІІ (изменение 104) в адаптирана версия относно най-тежките нарушения;

- подходът за адаптиране периодичността на проверяване на предприятията към техническия напредък (59); в общата позиция обаче се предлага от 2015 г. нататък проверките да се насочат към предприятия, пораждащи повишен риск; до тогава на всеки пет години трябва да се извършва проверка.

По отношение на регистъра (член 15, изменения 70, 71, 72, 73, 74), Парламентът и Съветът подкрепиха изграждането и свързването помежду им на електронни регистри за предприятия за автомобилен транспорт по поетапен подход, но предложиха различни графици.

В допълнение към предложението на Комисията, както на първото четене, така и в общата позиция се дава възможност за създаване на отделен регистър на нарушенията и на ръководителите на транспортната дейност, обявени за непригодни за управление на предприятие. Съгласно общата позиция тези ръководители следва да останат в регистрите не само две години, а докато възстановят добрата си репутация.

Парламентът предложи на първо четене да има публична и ведомствена секция на регистъра, като последната да е достъпна само за компетентните органи при специални условия (да им са поверени специфични правомощия в сферата на автомобилния транспорт и да са заклети длъжностни лица). Парламентът предложи освен това да се създаде регистър на ръководителите на транспортната дейност. Тези предложения не бяха включени в общата позиция.

Докато Парламентът на първо четене изиска в допълнение включването в регистъра на регистрационните номера на превозните средства, ползвани извън държавата-членка, в която са установени, в общата позиция се казва, че Комисията може да издаде през 2009 г. препоръка относно включването на регистрационните номера на превозните средства. Последната разпоредба беше част от крайния компромис при преговорите в Съвета.

Освен това, в общата позиция не бяха включени следните разпоредби, които биха могли да са приемливи или приемливи по принцип за Комисията:

- по-стриктно е определен обхватът на освобождаване на нетърговския превоз на пътници от действието на регламента (изменение 107);

- поддържането сигурността на данните се посочва като условие, свързано с изискването за установяване (31);

- искането валутният обменен курс да се адаптира ежегодно, а не на всеки 5 години (46);

- искането критериите за акредитация на органите за обучение и изпит на кандидатите за ръководител на транспортната дейност да са взаимно съвместими (51);

- възможността държавите-членки да организират редовно обучение за ръководители на транспортната дейност (53);

- искането компетентният орган да отговаря за актуализирането и поддържането на електронните регистри (57);

- съкращаването на срока, в който едно предприятие да демонстрира, че е установено действително и устойчиво (64);

- предложението държавите-членки да информират Комисията относно удостоверенията, които те признават като доказателство за професионална компетентност (86);

- преформулиране на препратката към „процедурата по регулиране с контрол със съкратени срокове“ (96); общата позиция премахва тази процедура.

Общата позиция не включва следните разпоредби, които не са приемливи или не са приемливи в предлаганата формулировка за Комисията:

- преформулирането на изискването относно места за паркиране, където Парламентът заменя искането да се разполага с достатъчен брой места за паркиране с искане да може да се докаже къде са паркирани моторните превозни средства (111); Съветът заличи тази разпоредба;

- позоваването на архивирането на данните и защитата на данните като правила на Общността, чието неспазване може да постави под съмнение добрата репутация на ръководителя на транспортната дейност (37);

- втората част от изменение 44, където се казва, че капиталовите ресурси се удостоверяват чрез заверен търговски баланс или отчет за данъчни цели;

- задължението да се издържи изпит за професионална компетентност в държавата-членка по местожителство (50);

- задължението за ръководителите на транспортната дейност да преминат през преобучение след пет години отсъствие (113);

- позоваването на забрана за прехвърляне на удостоверението за професионална компетентност към юридически лица (55);

- проверката само „в случай на съмнение“, дори след свързването на регистрите помежду им, дали ръководителят на транспортната дейност е обявен за непригоден за управление на транспортната дейност (58);

- съкращаването на срока за смяна от предприятието на ръководителя на транспортната дейност (63);

- заличаването на възможността за отлагане чрез процедурата по регулиране с контрол на свързването на националните регистри помежду им (116);

- искането да се проучи възможността за включване на таксита в обхвата на регламента (99);

- предложената дата 1 юни 2009 г. за прилагането на регламента (103); общата позиция предвижда регламентът да бъде приложен 24 месеца след неговото влизане в сила.

В общата позиция бяха въведени и следните нови разпоредби:

- упоменаването на превоза на животни, правилата по отношение на който може да не са нарушени от ръководител на транспортната дейност или предприятие (член 6, параграф 1, буква б);

- възможността държава-членка да издава различни разрешителни за предприятия, които извършват превози само в нейните граници (член 10, параграф 1);

- възможността държава-членка да удължи срока за проучване на заявление за разрешително (член 10, параграф 3);

- възможността държава-членка да съкрати закъснението, с което предприятието трябва да информира за промени, отнасящи се до данните, използвани в заявлението за разрешително (член 10, параграф 5);

- промяна във формулировката какво трябва да докаже едно предприятие, когато изискването за финансова стабилност не е изпълнено повече (член 12, параграф 1, буква в);

- по-подробно описание на правилата относно електронните регистри, които трябва да се приемат от Комисията в съответствие с комитетската процедура (член 15, параграф 5);

- опростяване на доклада, който държавите-членки трябва да представят относно упражняването на професията (член 26).

4. ЗАКЛЮЧЕНИЕ

Съветът прие общата си позиция с квалифицирано мнозинство. Комисията счита, че общата позиция отразява главните цели на нейното предложение и следователно може да я подкрепи.